मैं स्वीडन व फिनलैंड 30-35 बार गया हूं, सबको मिलाकर वहां साल से ज्यादा गुजारे। स्वीडनवासी प्रयोगों में अधिक रुचि लेते हैं, जबकि फिनलैंडवासी बुनियादी चीजों पर तवज्जो देते हैं। यह तुलनात्मक, किंतु स्पष्ट अंतर है। इसके आंशिक प्रभाव से ही यहां की स्कूली शिक्षा के इतिहास में कुछ अहम व भिन्न बदलाव हुए। 1990 में स्वीडन स्कूली शिक्षा में ऐसी नीतियां लाया, जो स्कूलों में बाजार-तंत्रों की बड़ी भूमिका पर आधारित थीं। स्वतंत्र व लाभकारी निजी स्कूलों को अनुमति दी गई और सरकारी फंड भी दिए गए। इरादा यह था कि स्कूलों के बीच अधिक मानक परीक्षण के साथ प्रतियोगिता हो। प्रतियोगिता से माता-पिता को विकल्प मिलेंगे, स्कूलों व शिक्षकों की जवाबदेही बढे़गी और इससे तंत्र में अपने आप सुधार होने लगेगा।